Jonas Dahl (SF), 2011-02-22:
Tak for det.
Jeg vil følge lidt op på det, som de andre ordførere også har været inde på, nemlig at der sådan set er meget rigtigt i den her diskussion, som hr. Per Clausen og Enhedslisten i dag rejser, netop fordi der er en række alvorlige sikkerheds- og sundhedsmæssige udfordringer eller problemer, i det øjeblik man har en dårlig dækning.
Og det har vi jo set eksempler på, senest i Region Midtjylland, hvor der er eksempler på ambulancer, som i perioder kan have problemer med at komme på mobilnettet og dermed også kan have problemer med at kommunikere med det enkelte hospital, i yderste konsekvens med en risiko for, at den sundhedsmæssige behandling og den sundhedsmæssige rådgivning fra hospitalet og fra den læge, der sidder standby, simpelt hen ikke når frem og ikke kan kommunikeres videre.
Det er klart, at det er en udfordring, og derfor skal vi også have en vision om, at vi på sigt får fuld dækning.
Men det er ikke noget, vi løser i morgen – og der er jeg sådan set meget på linje med de tidligere ordførere, i og med at vi også er forligspart i forbindelse med det her stof – men det er noget, vi skal have en vision om på lang sigt, altså at vi skal have
en så godt som 100 pct.s dækning, så vi sikrer, at vi ikke får udfald, som i yderste konsekvens kan have nogle sundhedsmæssige konsekvenser.
Man kan sådan set bare forhøre sig i sin omgangskreds eller i folketingsgrupperne eller alle mulige andre steder; jeg tror, at vi alle sammen har oplevet udfald det ene eller det andet sted.
Og derfor må vi jo også sige, at det er uholdbart, at der er alt for mange udfald.
Men jeg tror også, vi alle sammen oplever gradvise forbedringer – jeg kan i hvert fald selv erindre en række steder, hvor jeg tidligere havde problemer.
Der begynder sådan set lige så stille at være dækning en række af de steder, og det vil sige, at hullerne bliver mindre og mindre.
Og det er jo i sig selv positivt, når vi gradvis får udspartlet de her huller, der nu er i landkortet.
Så der er en række udfordringer, men der er heldigvis også løbende forbedringer på vej, og jeg synes også, vi skal kvittere for, at der faktisk sker noget fra mobilbranchens side.
Men dermed også sagt, at vi ikke umiddelbart kan støtte, at vi får et fuldt udbygget net inden for 12 måneder.
Det er simpelt hen urealistisk; det er ikke et realistisk mål at nå de 100 pct.
Fra SF’s side vil vi gerne bakke op om, at man har en vision om, at man på længere sigt skal have en hundrede procents udrulning.
At vi kan nå de fulde 100 pct., vil jeg ikke stå her og love, men vi skal have en bedre dækning.
Den bedre dækning sker jo heldigvis løbende, og derfor må vi også have en vision om, at vi på sigt får så godt som fuld dækning.
Og derfor er det selvfølgelig også noget, vi i forligskredsen vil følge løbende og tage med, når vi nu skal se på de kommende udbud.
Jeg er ikke enig med Dansk Folkepartis ordfører, som var inde på, at det her var noget, som vi som stat i givet fald skulle betale for.
Det er faktisk sådan, at når der er udbudsrunder i dag, stiller staten allerede en række krav, og de krav kunne man jo sådan set bare udspecificere endnu mere, således at der gradvis bliver reguleret i de krav, der bliver stillet fra statslig side, når man sender de forskellige frekvenser i udbud i den kommende tid.
Så der er muligheder for at sikre en bedre og bedre dækning, og det har mobilselskaberne jo i øvrigt også selv en interesse i.
Så desværre må jeg sige, at vi ikke kan støtte forslaget i den nuværende form, men vi synes, at intentionen er god, og vil gerne bakke op om det på sigt.